VEGA & Beatbox Concerts præsenterer

**Kompromisløst post-punk brag med Savages**

*Et af årets mest omtalte bands blandt anmeldere, festival- og koncertgængere, engelske Savages, sparker døren ind til Lille VEGA med deres sønderflæsende post-punk-inspirerede rock torsdag den 6. marts.*

**Et af årets albums**

Når listerne over 2013s bedste albums om kort tid bliver skrevet, figurer engelske [Savages](http://savagesband.com/) næsten med garanti på en god håndfuld af de forskellige lister. Post-punk kvartettens musik flåede al opmærksomhed til sig, da de i foråret udgav deres debutalbum, *Silence Yourself*. Albummet blevet nomineret til den prestigefyldte Mercury Music Prize, og bandet imponerede til dette års Roskilde Festival med deres insisterende liveshow.

**Vredt og godt**

De fire bandmedlemmer, Jehnny Beth (sang), Gemma Thompson (guitar), Ayse Hassan (bas) og Fay Milton (trommer), overraskede alle med deres friske og brutale take på post-punken. Spændingskurven på *Silence Yourself*’s 11 sange bliver holdt oppe af en accelererende vrede, som guitarfladerne og buldrende trommer ofte gennemflænser. Lyt for eksempel til ”[I Am Here](http://www.youtube.com/watch?v=95MEmuHJfW0)” eller ”[She Will](http://www.youtube.com/watch?v=kebq-cENNn0)”. Den ildevarslende lyd og video til den seneste single, ”[Husband](http://www.youtube.com/watch?v=rmJ_mcvRQsI)”, stammer fra et filmklip af lyden af lava, som forstenes under vand.

**Frisk take på post-punken**

Sammenligningen med Joy Division, Siouxsie and the Banshees samt The Birthday Party ligger lige for, men Savages har tilpasset post-punkens bidende kritik til samtidens udfordringer. De tager oppositionens standpunkt politisk, tematiserer mørket og angsten for teknologiens umenneskeliggørelse. Hvor man i 70’erne frygtede fjernsynet, er Savages kritiske overfor det moderne menneskers brug af smartphones, tablets etc. De er kendt for at forbyde fotos og video til deres koncerter, for musikken skal ikke opleves gennem en skærm.

**Stærk filosofi**

Få måneder inden debutalbummet udkom, postede bandet på deres Facebook en fyldig [erklæring](https://www.facebook.com/notes/savages/savages/542426782456690) om, hvordan musik bør være ifølge de fire kvinder:

”*Savages’ intention er at skabe en lyd; uforgængelig, musikalsk solid, skrevet til scenen og designet med så mange nuancer, at den fremkalder en bred vifte af følelser. Savages er en støttende stemme, som hjælper med at opleve vores veninder anderledes, vores mænd, vores jobs, vores erotiske liv og den plads musikken beboer i vores liv.*

*Savages’ sange forsøger at minde os om, at mennesket ikke har udviklet sig så meget, og at musik stadig kan være direkte, effektivt og interessant.*”

Der er vist ingen tvivl om, at det er alt andet en tomme floskler, for som musikmagasinet Pitchfork skriver, er erklæringen kun værd at nævne, fordi musikken lever op til de store ambitioner.

**Fakta om koncerten**   
Savages (UK)

Torsdag den 6. marts kl. 21.00

Lille VEGA, Enghavevej 40, 1764 Kbh. V

Billetpris: 150 kr. + gebyr

Billetsalget starter den fredag den 29. november via VEGA.dk, [Billetlugen.dk](http://www.billetlugen.dk/musik/32150/savages/) / 70 263 267 og i Fona.